b'\n_START_ARTICLE_\nGnezdo\n_START_PARAGRAPH_\nGnezdo je struktura, ki jo \xc5\xbeival zgradi z namenom zagotoviti si varno prebivali\xc5\xa1\xc4\x8de, predvsem za rojstvo in vzgajanje svojih mladi\xc4\x8dev. Izraz se najve\xc4\x8dkrat nana\xc5\xa1a na strukture, ki jih gradijo pti\xc4\x8di, gnezda pa gradijo tudi druge \xc5\xbeivali, kot so sesalci, ribe, \xc5\xbeu\xc5\xbeelke in plazilci. Gnezdo je po navadi zgrajeno iz organskega materiala - vejic, listov, blata, mahu, telesnih izlo\xc4\x8dkov itd., nekatere \xc5\xbeivali pa so pri gradnji za\xc4\x8dele izkori\xc5\xa1\xc4\x8dati tudi \xc4\x8dlovekove odpadke, kot so vrvice, plastika, blago, papir in podobne._NEWLINE_Gradnja gnezda je kompleksno vedenje, sestavljeno iz ve\xc4\x8d medsebojno povezanih korakov. Pri nekaterih \xc5\xbeivalih, ki \xc5\xbeivijo v skupnostih, pri gradnji gnezda sodeluje ve\xc4\x8d osebkov. Vedenjski vzorec in s tem oblika, sestava ter lokacija gnezda so specifi\xc4\x8dni za vsako \xc5\xbeivalsko vrsto. Odvisni so od dejavnikov okolja, v katerem se \xc5\xbeival nahaja, pa tudi od na\xc4\x8dina \xc5\xbeivljenja. Pti\xc4\x8di tako gradijo gnezda zelo raznolikih oblik, od enostavne platforme iz vejic do popolnoma zaprte kroglaste strukture z majhnim vhodom, postavljeno pa je lahko bodisi prosto na tleh, bodisi v luknji, na drevesu ali visoko med skalami._NEWLINE_Pri nekaterih \xc5\xbeivalih, predvsem pri pti\xc4\x8dih, je gradnja gnezda pomemben del spolnega vedenja. Po navadi gnezdo gradi samec, njegova kvaliteta je lahko potem pomemben faktor, ki ga samica upo\xc5\xa1teva pri izbiri spolnega partnerja. Nekateri samci zato okra\xc5\xa1ujejo svoja gnezda z namenom privabljanja samice._NEWLINE_Zaradi svoje razmeroma trdne zgradbe in za\xc5\xa1\xc4\x8ditenosti pred zunanjimi dejavniki lahko gnezdo postane ekosistem v malem. Poleg \xc5\xbeivali, ki ga je zgradila, postane dom \xc5\xa1tevilnim parazitom, ki zajedajo na njej (pr\xc5\xa1icam, klopom, bolham itd.) in prisklednikom. V nekaterih primerih prihaja tudi do kompeticije za gnezdo - mo\xc4\x8dnej\xc5\xa1a \xc5\xbeival ga prevzame od tiste, ki ga je zgradila.\n_START_SECTION_\nDrugi pomeni\n_START_PARAGRAPH_\nGnezdo je sinonim za varen, doma\xc4\x8den prostor, ki zdru\xc5\xbeuje dru\xc5\xbeino, zato se izraz v\xc4\x8dasih pogovorno uporablja tudi za \xc4\x8dlovekova bivali\xc5\xa1\xc4\x8da (npr.\xc2\xa0\xc2\xbbljubezensko gnezdece\xc2\xab\xc2\xa0za stanovanje mladega para). Orlovo gnezdo pa po zgledu gnezda, ki ga zgradi orel, pravimo nedostopni utrdbi, postavljeni visoko v gorah, od koder imajo njeni lastniki pregled nad bli\xc5\xbenjo in daljno okolico.'